Προχωράμε στον δρόμο και τι βλέπουμε;
Βλέπουμε λακκούβες, σπασμένα πεζοδρόμια, κατεστραμμένες παιδικές χαρές
κάδους που ξεχειλίζουν από σκουπίδια, καμένες λάμπες.
Πολλοί από εμάς τα προσπερνάμε και τα αγνοούμε.
Άλλοι τα κοιτάμε, κουνάμε το κεφάλι και λέμε,
«Πφφ...αυτός ο δήμος δεν κάνει τίποτα».
Θα σας πω μια μικρή ιστορία, την ιστορία του Actizen.
Έξι μήνες πριν, καθώς ήμουν στον υπολογιστή μου
και τσέκαρα τι παίζει στο Facebook
πέφτει το μάτι μου σε ένα βίντεο από το πρόγραμμα «Learn to Code» της Google,
όπου τέσσερα κορίτσια από το Πάλο Άλτο έφτιαξαν μια εφαρμογή.
Ένα app που έδινε τη δυνατότητα στους κατοίκους του Πάλο
να αναφέρουν προβλήματα που συναντούσαν στη γειτονιά τους.
Η αλήθεια είναι ότι μπήκα σε σκέψεις και λέω, «OK, εδώ είμαστε».
Οπότε προωθώ το βίντεο σε δύο συμμαθητές μου,
αυτοί σε άλλους δύο,
και τελικά καταφέρνουμε να φτιάξουμε μια ομάδα 15 ατόμων,
που με τη βοήθεια του καθηγητή μας, καθίσαμε γύρω από ένα τραπέζι,
και αρχίσαμε να σκεφτόμαστε και να καταγράφουμε
πώς μπορεί μια τέτοια ιδέα να υλοποιηθεί, να τροποποιηθεί
και γιατί όχι να δουλέψει στην Ελλάδα.
Μετά από πολλές συζητήσεις,
μοιράσαμε ρόλους, συνεργαστήκαμε με έναν και μοναδικό στόχο:
την υλοποίηση του Actizen και την ενίσχυση της τοπικής κοινωνίας.
Τι είναι όμως αυτό το Actizen;
Το Actizen είναι μια εφαρμογή,
μια υπηρεσία κοινωνικής επιχειρηματικότητας,
αναφοράς καθημερινών προβλημάτων, εύκολα, γρήγορα και απλά,
από τον δημότη στον δήμο.
Είχαμε πολλούς που λένε «Εντάξει, ρε παιδιά, OK, αυτό υπάρχει».
Γιατί να το κατεβάσουμε αυτό και να μην κατεβάσουμε κάτι παρόμοιο;
Ξέρω πολύ καλά ότι στην Ελλάδα
τις περισσότερες φορές για να λειτουργήσει κάτι
πρέπει ο χρήστης να κερδίζει,
αφού τις περισσότερες φορές ρωτάει, «OK, κι εγώ τι θα κερδίσω;»
Εμείς καινοτομούμε εισάγοντας στο Actizen το στοιχείο της παιχνιδοποίησης
ή στα Αγγλικά «gamification».
Με κάθε πετυχημένη αναφορά ο χρήστης επιβραβεύεται με δύο Actizen points,
τους οποίους πόντους συγκεντρώνει όπως βλέπουμε στο προφίλ του
και εξαργυρώνει σε συνεργαζόμενες επιχειρήσεις
με μορφή κάποιας έκπτωσης.
Ακόμα, ο χρήστης με τους περισσότερους πόντους
κυριαρχεί στη γενική κατάταξη του δήμου του, αλλά και των άλλων δήμων.
Μέσα από αυτή την εφαρμογή,
δεν πάμε να κατηγορήσουμε την απραξία πολλών δήμων,
αλλά να ενισχύσουμε και να αναδείξουμε
τους δήμους που όντως θέλουν να κάνουν τη διαφορά.
Μέσα απ' αυτό το έργο αποκόμισα πολλά.
Έμαθα πώς να δουλεύω με χρονικά όρια,
πώς να συνεργάζομαι με άτομα που δεν είναι φίλοι μου
και που δεν γουστάρω να κάνω παρέα μαζί τους.
Και, εκτός αυτού, ήρθα και σε συνεργασία με σημαντικά πρόσωπα,
υψηλόβαθμα στελέχη και μετόχους πολυεθνικών εταιρειών,
άτομα από την τοπική αυτοδιοίκηση και επιχειρηματίες.
Είμαι σίγουρος ότι ιδιαίτερα σε αυτή την αίθουσα
ο καθένας από εσάς έχει δεκάδες ιδέες
τις οποίες δεν έχει μοιραστεί ποτέ με κανέναν.
Τι προτείνω εγώ;
Αν έχεις μια ιδέα, φτιάξε μια ομάδα, καθίστε γύρω από ένα τραπέζι,
συνεργαστείτε, δοκιμάστε, τολμήστε να ονειρευτείτε,
βγείτε δηλαδή από τη ζώνη άνεσής σας.
Και σίγουρα, θα βγείτε κερδισμένοι.
Και για να μην το ξεχάσω, μπες στο site μας,
activecitizen.cgs.gr
δώσε μας το email σου και εμείς θα σε ενημερώσουμε για την εφαρμογή
και το πότε θα είναι διαθέσιμη για λήψη.
Εμείς τολμήσαμε, μπορείς κι εσύ.
Εάν όχι εσύ, τότε ποιος;
Ευχαριστώ πολύ.
(Χειροκρότημα)